Document ID: 32011D0898

KOMMISSIONENS GENNEMFØRELSESAFGØRELSE
af 21. december 2011
om ændring af beslutning 2009/852/EF om overgangsforanstaltninger i henhold til Europa-Parlamentets og Rådets forordning (EF) nr. 852/2004 og (EF) nr. 853/2004 for så vidt angår forarbejdning af rå mælk, der ikke opfylder EF-kravene, på mælkeforarbejdningsvirksomheder i Rumænien og om de strukturelle krav til sådanne virksomheder
(meddelt under nummer K(2011) 9562)
(EØS-relevant tekst)
(2011/898/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 852/2004 af 29. april 2004 om fødevarehygiejne (1), særlig artikel 12, stk. 2,
under henvisning til Europa-Parlamentets og Rådets forordning (EF) nr. 853/2004 af 29. april 2004 om særlige hygiejnebestemmelser for animalske fødevarer (2), særlig artikel 9, og
ud fra følgende betragtninger:
(1)
Ved forordning (EF) nr. 852/2004 er der fastsat generelle hygiejnebestemmelser for fødevarer gældende for ledere af fødevarevirksomheder, der bl.a. er baseret på principperne om risikoanalyse og kritiske kontrolpunkter. Forordningen foreskriver, at ledere af fødevarevirksomheder skal overholde visse procedurer, der er baseret på disse principper.
(2)
Forordning (EF) nr. 853/2004 indeholder særlige hygiejnebestemmelser for animalske fødevarer gældende for ledere af fødevarevirksomheder og supplerer bestemmelserne i forordning (EF) nr. 852/2004. Bestemmelserne i forordning (EF) nr. 852/2004 omfatter strukturelle krav til mælkeforarbejdningsvirksomheder, og bestemmelserne i forordning (EF) nr. 853/2004 omfatter strukturelle krav til sådanne virksomheder samt hygiejnebestemmelser vedrørende rå mælk og mejeriprodukter.
(3)
I henhold til artikel 2 i Kommissionens beslutning 2009/852/EF (3) gælder visse strukturelle krav i forordning (EF) nr. 852/2004 og i forordning (EF) nr. 853/2004 indtil den 31. december 2011 ikke for de mælkeforarbejdningsvirksomheder i Rumænien, der er opført i bilag I til nævnte beslutning.
(4)
Det er endvidere fastsat i beslutning 2009/852/EF, at de mælkeforarbejdningsvirksomheder, der er opført i bilag II til nævnte beslutning, som en undtagelse fra forordning (EF) nr. 853/2004 indtil den 31. december 2011 kan forarbejde mælk, der opfylder kravene, og mælk, der ikke gør det, forudsat at forarbejdningen finder sted på separate produktionslinjer.
(5)
Derudover er det fastsat i beslutning 2009/852/EF, at de mælkeforarbejdningsvirksomheder, der er opført i bilag III til nævnte beslutning, indtil den 31. december 2011 kan forarbejde mælk, der opfylder kravene, og mælk, der ikke gør det, uden separate produktionslinjer.
(6)
I september 2011 meddelte Rumænien Kommissionen, at alle mælkeforarbejdningsvirksomheder, der er opført i bilag I til beslutning 2009/852/EF fra januar 2012 vil opfylde de strukturelle krav i forordning (EF) nr. 852/2004 og i forordning (EF) nr. 853/2004. Artikel 2 i beslutning 2009/852/EF bør derfor udgå.
(7)
Bilag II og III til beslutning 2009/852/EF bør derfor ændres i overensstemmelse hermed.
(8)
Rumænien har endvidere meddelt Kommissionen, at andelen af rå mælk, der opfylder kravene i forordning (EF) nr. 853/2004, og som leveres til mælkeforarbejdningsvirksomheder i Rumænien, siden ikrafttrædelsen af beslutning 2009/852/EF er steget betydeligt. Rumænien har desuden iværksat en handlingsplan, der tager sigte på at omfatte hele mælkeproduktionskæden i Rumænien og sikre overholdelse af EU-bestemmelserne.
(9)
Ifølge den rapport, som Rumænien har forelagt i medfør af artikel 6 i beslutning 2009/852/EF, og de oplysninger, de rumænske myndigheder har forelagt på mødet den 17. oktober 2011 i Den Stående Komité for Fødevarekæden og Dyresundhed, er situationen i mælkesektoren i Rumænien imidlertid endnu ikke i overensstemmelse med kravene i forordning (EF) nr. 853/2004.
(10)
Under hensyntagen til den nuværende situation og for at undgå at sætte hindringer i vejen for de rumænske myndigheders indsats bør anvendelsen af foranstaltningerne i beslutning 2009/852/EF forlænges.
(11)
Rumænien bør fortsætte arbejdet med at få rå mælk forarbejdet af de virksomheder, der er opført i bilag II og III til beslutning 2009/852/EF, bragt i overensstemmelse med kravene i forordning (EF) nr. 853/2004.
(12)
Rumænien bør navnlig fortsat overvåge situationen og regelmæssigt forelægge Kommissionen rapporter om de fremskridt, der er gjort hen imod fuld overensstemmelse med kravene. Der bør træffes relevante foranstaltninger på grundlag af disse rapporter.
(13)
Beslutning 2009/852/EF bør derfor ændres i overensstemmelse hermed.
(14)
Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET DENNE AFGØRELSE:
Artikel 1
I beslutning 2009/852/EF foretages følgende ændringer:
1)
Artikel 2 udgår.
2)
I artikel 3 ændres »31. december 2011« til »31. december 2013«.
3)
I artikel 4 ændres »31. december 2011« til »31. december 2013«.
4)
Artikel 6 affattes således:
»Artikel 6
1. Rumænien forelægger Kommissionen årlige rapporter om de fremskridt, der er gjort for at bringe følgende i overensstemmelse med forordning (EF) nr. 853/2004:
a)
mælkeproducerende bedrifter, der producerer mælk, der ikke opfylder kravene
b)
systemet for afhentning og transport af mælk, der ikke opfylder kravene.
Den første årlige rapport forelægges Kommissionen senest den 31. december 2012 og den anden årlige rapport senest den 31. oktober 2013.
Rapporterne forelægges i det format, der er fastsat i bilag IV.
2. Kommissionen overvåger nøje de fremskridt, der gøres for at bringe rå mælk forarbejdet af de virksomheder, der er opført i bilag II og III, i overensstemmelse med kravene i forordning (EF) nr. 853/2004.
Hvis Kommissionen på grundlag af rapporterne fra Rumænien ikke anser det for sandsynligt, at kravene opfyldes pr. 31. december 2013, foreslår den passende foranstaltninger for at rette op på situationen.«
5)
I artikel 7 ændres »31. december 2011« til »31. december 2013«.
6)
Bilag I, II og III ændres som angivet i bilaget til denne afgørelse.
Artikel 2
Denne afgørelse er rettet til medlemsstaterne.
Udfærdiget i Bruxelles, den 21. december 2011.

Labels: 0
18
17
15